Þúsundir ungmenna taka þátt í kröfugöngu og fjöldafundi í Glasgow í dag til að mótmæla aðgerðaleysi ráðamanna í loftslagsmálum.
Þúsundir ungra aðgerðasinna eru saman komnir í Glasgow í Skotlandi þar sem loftslagsráðstefna Sameinuðu þjóðanna stendur yfir. Þeir ganga fylktu liði um miðborgina og safnast saman síðar í dag þar sem þeir mótmæla ónógum aðgerðum ráðamanna í loftslagsmálum.
Dagurinn í dag er tileinkaður unga fólkinu á ráðstefnunni í Glasgow. Í tilefni hans er efnt til þriggja klukkustunda mótmæla til að vekja athygli á stöðunni í loftslagsmálum. Þau hófust með göngu um miðborg Glasgow sem endar á George Square, þar sem ávörp verða flutt. Sænski aðgerðasinninn Greta Tunberg er í fararbroddi ásamt Vanessu Nakate frá Úganda, sem hefur látið til sín taka í loftslagsmálum síðastliðin þrjú ár. Báðar flytja þær ávarp á torginu ásamt öðrum sem hafa verið virkir í aðgerðum gegn loftslagsvánni að undanförnu. Skipuleggjendur mótmælanna gerðu fyrir fram ráð fyrir því að tuttugu þúsund ungmenni myndu koma saman í dag. Að þeirra sögn er ætlunin að hafa hátt, því að valdamenn hafi greinilega ekki hlustað á unga fólkið til þessa. Loforð þeirra á leiðtogafundinum í Glasgow fyrr í vikunni hafi hljómað kunnuglega en óvíst sé með efndirnar.
Þúsundir ungmenna taka þátt í kröfugöngu og fjöldafundi í Glasgow í dag til að mótmæla aðgerðaleysi ráðamanna í loftslagsmálum. 